
U jednom hadisu stoji da je ***[namaz](https://pitajucene.com/search/Namaz/questions/ "Pretraži pitanja o namazu")*** u džematu dvadeset pet puta vredniji od pojedinačnog namaza, a u drugom da je vredniji dvadeset sedam puta. Koji je od dva hadisa ispravan?


* 
* 
* 
* 
* 
* 
* 

 
Koliko vrijedi namaz u džematu?

Obje verzije su vjerodostojne i njih su zabilježili Buharija i Muslim. Prvu prenosi Ebu Hurejra, a drugu Ibn Omer. Između ova dva hadisa nema oprečnosti. Naime, u hadisu koji prenosi Ebu Hurejra (u kojem se spominje dvadeset pet stupnjeva), spomenuta je i objedinjena nagrada koju obuhvata Ibn Omerov ***[hadis](https://pitajucene.com/search/Hadis/questions/ "Pretraži pitanja o hadisima")***. Ako, pak, neko kaže da su hadisi naoko oprečni, tada ih možemo uskladiti na nekoliko načina: prvo, ***[Poslanik](https://pitajucene.com/search/poslanik/questions/ "Pretraži pitanja o poslanicima")***, sallallahu alejhi ve sellem, ashabe je prvotno obavijestio o manjoj pa o većoj nagradi; drugo, stupanj nagrade zavisi od samih klanjača i skrušenosti u namazu: neki imaju manju, a neki veću nagradu; treće, nagrada ovisi o udaljenosti kuće od džamije, i oni koji duže pješače imaju veću, a oni koji manje pješače imaju manju nagradu; četvrto, veća nagrada specifična je za noćne, a manja za dnevne namaze; peto, veća nagrada odnosi se na one koji u džamiji iščekuju sljedeći ***[namaz](https://pitajucene.com/search/Namaz/questions/ "Pretraži pitanja o namazu")***, a manja na one koji namaz ne čekaju u džamiji; šesto, veća nagrada odnosi se na one koji klanjaju skupni namaz u džamijama, a manja na one koji klanjaju skupni namaz na drugim mjestima, kao naprimjer, na radnom mjestu i sl.; sedmo, veća nagrada odnosi se na one koji stignu na namaz s imamom od početnog tekbira, a manja na one koji propuste dio namaza pa to naklanjaju; i, osmo, veća nagrada odnosi se na one koji klanjaju skupni namaz u mnogoljudnom džematu, a manja nagrada na one koji klanjaju u džematu kojem prisustvuje manje klanjača, a Allah najbolje zna.




---


Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")*** – preuzeto iz knjige “FETVE (Pravne decizije)”


Preuzmite knjigu u pdf formatu:  

<https://pitajucene.com/wp-content/uploads/2019/06/Fetve-Pravne-decizije-mr.Safet-Kuduzovic.pdf>


